BAY ออกตราสารด้อยสิทธิฯ อายุ 10 ปี ดอกเบี้ย 4.30% เปิดจอง 3-16 พ.ย.นี้
BAY ออกตราสารด้อยสิทธิฯ มูลค่ากว่า 1.6 หมื่นล้านบาท อายุ 10 ปี มีอัตราดอกเบี้ยคงที่ 4.30% ต่อปี เตรียมเสนอขายนักลงทุนสถาบัน-รายใหญ่ 3-16 พ.ย.นี้
BAY ออกตราสารด้อยสิทธิฯ มูลค่ากว่า 1.6 หมื่นล้านบาท อายุ 10 ปี มีอัตราดอกเบี้ยคงที่ 4.30% ต่อปี เตรียมเสนอขายนักลงทุนสถาบัน-รายใหญ่ 3-16 พ.ย.นี้
12 ต.ค. 2565

ผู้สื่อข่าวรายงานว่า ธนาคารกรุงศรีอยุธยา จำกัด (มหาชน) หรือ BAY ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ในการเสนอขายตราสารด้อยสิทธิ เพื่อนับเป็นเงินกองทุนประเภทที่ 2 ครั้งที่ 2/2565 อายุ 10 ปี ครบกำหนดไถ่ถอนปี พ.ศ. 2575 โดยมีอัตราดอกเบี้ยคงที่ 4.30 ต่อปี มูลค่าที่ตราไว้หน่วยละ 1,000 บาท ราคาเสนอขายหน่วยละ 1,000 บาท จำนวนตราสารเงินกองทุนที่เสนอขายทั้งหมดไม่เกิน 16,540,000 หน่วย คิดเป็นมูลค่ารวมทั้งหมดไม่เกิน 16,540 ล้านบาท โดยชำระดอกเบี้ยทุก 3 เดือนตลอดอายุตราสารเงินกองทุน ซึ่งจะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ผ่าน BAY ระหว่างวันที่ 3-16 พฤศจิกายน 2565
ทั้งนี้ ตราสารดังกล่าวเป็นตราสารเงินกองทุนชนิดระบุชื่อผู้ถือประเภทด้อยสิทธิ และไม่มีประกัน ไม่มีผู้แทนผู้ถือตราสารเงินกองทุนที่นับเป็นเงินกองทุนชั้นที่ 2 ตามหลักเกณฑ์ของธนาคารแห่งประเทศไทย (ธปท.) และสามารถรองรับผลขาดทุนของผู้ออกตราสารเงินกองทุนได้ เมื่อผู้ออกตราสารเงินกองทุนมีผลการดำเนินงานที่ไม่สามารถดำเนินกิจการต่อไปได้
โดยสามารถตัดเป็นหนี้สูญ (ทั้งจำนวนหรือบางส่วน) หากทางการตัดสินใจเข้าช่วยเหลือทางการเงิน โดยตราสารเงินกองทุนได้รับการจัดอันดับความน่าเชื่อถือ “AA (tha)” โดย บริษัท ฟิทช์ เรทติ้งส์ (ประเทศไทย) จำกัด เมื่อวันที่ 8 กันยายน พ.ศ. 2565